DA soek gebeurlikheidsplan sou kragnetwerk vouArgieffoto (Foto: Mujahid Safodien/AFP) Met Eskom se voortslepende kragvoorsieningsprobleme en ŉ ineenstorting van die kragnetwerk wat ŉ immer teenwoordige bedreiging is, eis die DA nou ŉ gebeurlikheidsplan indien die ergste gebeur. Die DA het ŉ beroep op Nkosazana Dlamini Zuma, minister van samewerkende regering en tradisionele sake (Cogta), gedoen om ŉ kennisgewing uit te reik wat die nasionale rampbestuursentrum en sy provinsiale eweknieë op ŉ gereedheidsgrondslag plaas, sou die kragnetwerk heeltemal ineenstort. Cilliers Brink, die DA se woordvoerder oor samewerkende regering en tradisionele sake, sê die waarskuwing moet besonderhede bevat oor die vlak van paraatheid wat nodig is om noodsaaklike dienste aan die gang te hou indien die netwerk ineenstort. “Die plan moet leiding aan staatsdepartemente en munisipaliteite gee oor wat gedoen moet word om dienste soos die waternetwerk, afvalbestuur, gesondheid- en onderwysfasiliteite aan die gang te hou,” sê hy. “Vooraf voorbereiding vir ŉ nasionale ineenstorting is ŉ verantwoordelike ding om te doen, veral nadat Eskom aangedui het dat ŉ algehele ineenstorting van die nasionale netwerk ŉ onvoorsiene gebeurtenis sal wees, waarvoor die stelseloperateur nie vooraf waarskuwing sal kan gee nie.” Eskom het Donderdag aangekondig dat opknappingswerk aan eenheid een van Afrika se enigste kernkragsentrale, Koeberg, eers Saterdag sal begin om die kragnetwerk kans te gee om te stabiliseer. Die opknappingswerk aan die eenheid sal na verwagting ses maande lank duur, wat beteken dat daar selfs minder kragkapasiteit beskikbaar sal wees. Alan Winde, Wes-Kaapse premier, het reeds gebeurlikheidsplanne aangekondig om noodsaaklike dienste operasioneel te hou tydens ŉ werklik ernstige ineenstorting. ŉ Sleutelaanbeveling in Winde se gebeurlikheidsplan is dat departemente en munisipaliteite voortdurend hul gereedheid en risiko’s beoordeel. Departemente het hul sakevoortsettingsplanne geaktiveer om dienste op koers te hou en plaaslike regerings in die provinsie, wat ook gereedheidsplanne het, is aangemoedig om dieselfde te doen. “Soortgelyk aan die Wes-Kaap se provinsiale gebeurlikheidsplan, moet die nasionale weergawe verseker dat voldoende diesel in voorraad gehou word om gesondheidsfasiliteite, grootmaatwatervoorsiening en vasteafvalbestuurfasiliteite te bedryf,” sê Brink. “Die DA is terdeë bewus daarvan dat ŉ totale ineenstorting van die netwerk vernietigend vir die ekonomie en lewensbestaan ​​van ons burgers sal wees. Dit is presies hoekom ons van mening is dat alle beskikbare opsies ondersoek moet word om ŉ nasionale ineenstorting te vermy.”